Diari Oficial de la Generalitat Valenciana


Sumari del DOGV 6791, del 07-06-2012 (2012/5464)

RESOLUCIÓ de 23 d'abril de 2012, de la Direcció General de Qualitat Ambiental, per la qual es modifica la Resolució de 12 de març de 2007, de delegació de funcions en el Consell de Cambres Oficials de Comerç, Indústria i Navegació de la Comunitat Valenciana, es consideren les quanties unitàries corresponents a les funcions objecte de delegació i es publica l'import màxim destinat a l'exercici de les dites funcions per a l'exercici 2012.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6791

Data del DOGV
:   07-06-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/5464


Data del document
:   23-04-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Anàlisi jurídica

RESOLUCIÓ de 23 d'abril de 2012, de la Direcció General de Qualitat Ambiental, per la qual es modifica la Resolució de 12 de març de 2007, de delegació de funcions en el Consell de Cambres Oficials de Comerç, Indústria i Navegació de la Comunitat Valenciana, es consideren les quanties unitàries corresponents a les funcions objecte de delegació i es publica l'import màxim destinat a l'exercici de les dites funcions per a l'exercici 2012. [2012/5464]  
La Resolució de 12 de març de 2007 (DOCV de 29.03.2007), de la Direcció General de Qualitat Ambiental, va delegar en el Consell de Cambres Oficials de Comerç, Indústria i Navegació de la Comunitat Valenciana l'exercici de determinades funcions en les següents matèries competència de l'esmentada direcció general: notificacions prèvies de trasllat de residus perillosos; plans de prevenció i reducció de residus perillosos; plans empresarials de prevenció d'envasos i residus d'envasos, i informes de seguiment dels plans aprovats.  
  
La dita resolució va ser posteriorment modificada per Resolució de 4 de juny de 2010 (DOCV de 15.06.2010), de la Direcció General per al Canvi Climàtic, per a poder efectuar el tractament i conseqüent seguiment de la informació continguda en els documents, presentats en format paper, per a les recollides efectuades a xicotets productors de residus perillosos (les conegudes com «fulls de recollida itinerant», previstes en l'Orde de 6 de juliol de 1994, del conseller de Medi Ambient, per la qual es regulen els documents de control i seguiment de residus perillosos a emprar únicament per xicotets productors i els fulls de control de recollida -document A- d'olis usats previstes en l'annex II del Reial Decret 679/2006, de 2 de juny, pel qual es regula la gestió d'este tipus de residus). Les quanties unitàries corresponents a estos documents van ser objecte d'actualització mitjançant Resolució de 17 de febrer de 2011, del director general per al Canvi Climàtic, per la qual es publica l'import màxim destinat a l'exercici de les funcions delegades per la Direcció General per al Canvi Climàtic en el Consell de Cambres Oficials de Comerç, Indústria i Navegació de la Comunitat Valenciana.   
  
La Direcció General de Qualitat Ambiental du a terme procediments telemàtics per a la remissió electrònica d'informació en matèria de residus perillosos, amb l'objectiu de facilitar als gestors i productors de residus perillosos les obligacions de presentació de documentació i remissió d'informació legalment exigibles conforme al Reial Decret 833/1988, de 20 de juny, pel qual s'aprova el Reglament per a l'Execució de la Llei 20/1986, Bàsica de Residus Tòxics i Perillosos. Els dits procediments es troben plenament operatius per a grans productors i gestors de residus perillosos, i es tramiten telemàticament els documents de control i seguiment dels dits residus des del lloc de producció fins als centres de recollida, tractament o eliminació, la qual cosa ha representat la desaparició en format paper, durant l'exercici 2010, dels dits documents.  
  
Amb la tramitació telemàtica es possibilita la comprovació de l'adequada traçabilitat dels moviments de residus perillosos, així com el compliment de les obligacions exigides per la normativa vigent en matèria de residus per a productors i gestors de residus. El sistema partix de l'assignació d'un número d'identificació mediambiental (d'ara en avant NIMA) a cada centre productor de residus perillosos inscrit en el Registre de Productors de Residus de la Comunitat Valenciana. A aquells centres productors que no consten inscrits en l'esmentat Registre, se'ls assigna un NIMA de manera provisional, amb caràcter temporal. Esta assignació temporal exigix posteriorment la realització de distintes funcions amb vista a assessorar i informar les empreses titulars de tals centres sobre les seues obligacions com a productors de residus i en particular l'obligatorietat d'estar inscrits en el Registre de Productors de Residus de la Comunitat Valenciana, funcions que és procedent considerar en l'àmbit de la delegació vigent en el Consell de Cambres Oficials de Comerç, Indústria i Navegació de la Comunitat Valenciana a fi d'adequar-la a les actuals necessitats derivades de la remissió electrònica d'informació.  
Des del punt de vista sectorial, cal destacar que la Llei 22/2011, de 28 de juliol, de Residus i Sòls Contaminats, ha establit un nou marc jurídic, de caràcter bàsic, en matèria de residus, si bé es manté vigent pel que fa a residus perillosos, en allò que no s'opose a esta, el Reial Decret 833/1988, de 20 de juliol, anteriorment mencionat.  
  
En relació amb el trasllat de residus, el seu article 25 especifica la inclusió en el concepte de «trasllat de residus en l'interior» del territori de l'Estat, competència de les comunitats autònomes, del «transport de residus des d'una comunitat autònoma a una altra, per a la seua valoració o eliminació». Igualment, l'esmentat precepte disposa que tot trasllat de residus haurà d'anar acompanyat d'un document d'identificació, als efectes de seguiment i control.   
Pel que es referix a l'obligació d'efectuar notificació prèvia del trasllat, el precepte mencionat disposa que els operadors que realitzen un trasllat de residus per a destinar-los a operacions d'eliminació han de presentar una notificació prèvia a les autoritats competents de la comunitat autònoma d'origen i de destí. Així mateix, han de presentar una notificació prèvia a les esmentades autoritats els operadors que vagen a realitzar un trasllat per a la valorització de residus domèstics mesclats, de residus perillosos i dels residus per als quals reglamentàriament es determine.   
Els residus que es traslladen d'una comunitat autònoma a una altra per al seu tractament, es computaran a la comunitat autònoma d'origen, als efectes del compliment dels objectius continguts en el seu pla autonòmic de gestió de residus.  
L'article 17 de l'esmentada Llei, al regular les obligacions dels productors de residus, inclou expressament per als productors de residus perillosos l'obligació d'elaborar i remetre a la comunitat autònoma un estudi de minimització comprometent-se a reduir la producció dels seus residus. D'esta obligació queden exempts els xicotets productors de residus perillosos la producció dels quals no supere la quantitat reglamentàriament establida, en l'actualitat 10 tones a l'any dels mencionats residus conforme al Reial Decret 833/1988, de 20 de juliol. L'esmentat estudi substituïx els plans de prevenció i reducció de residus perillosos, i establix l'exempció de la dita obligació per als xicotets productors d'este tipus de residus.  
  
La disposició derogatòria única de la Llei 22/2011 deroga, en particular, el capítol VII sobre règim sancionador i la disposició addicional quinta de la Llei 11/1997, de 24 d'abril, d'Envasos i Residus d'Envasos, i declara la vigència de la resta de preceptes, amb rang reglamentari, en allò que no s'oposen a la Llei 22/2011.  
D'altra banda, la disposició addicional sèptima de la Llei 11/1997, amb el caràcter de norma bàsica i rang reglamentari d'acord amb el que s'ha indicat més amunt, establix l'obligatorietat dels responsables de la posada en el mercat de productes envasats o d'envasos industrials o comercials, que després del seu ús generen una quantitat de residus d'envasos superior a la que determine el Govern o, si és el cas, les comunitats autònomes, d'elaborar plans empresarials de prevenció per a minimitzar i previndre en origen la producció i la caràcter nociu dels residus d'envasos que es generen, els quals han de ser aprovats per les comunitats autònomes.  
Conforme a l'article 15 del Reial Decret 782/1998, de 30 d'abril, pel qual s'aprova el Reglament per al desplegament i execució de la Llei 11/1997, de 24 d'abril, d'Envasos i Residus d'Envasos, han d'emplenar una declaració anual d'envasos i residus d'envasos tots els agents econòmics referits en l'esmentat article i domiciliats en la Comunitat Valenciana. La informació continguda en les dites declaracions ha de ser incorporada a una base de dades que permeta a la comunitat autònoma conéixer la magnitud, característiques i evolució dels fluxos d'envasos i residus d'envasos, així com el control del compliment dels objectius establits en l'article 5 de la Llei 11/1997, per a la seua posterior remissió al ministeri competent i, a través d'este, a la Comissió Europea.  
  
En virtut de quant antecedix, resulta necessari modificar la delegació de funcions actualment vigent a fi d'adequar-la a la normativa anteriorment referenciada i adaptar les dites funcions a la situació actual definida, d'una banda, per la implantació de tràmits telemàtics en les matèries objecte de delegació que exigixen la seua revisió i depuració i, d'altra banda, per l'existència de documentació presentada la informació de la qual requerix un tractament adequat i uniforme que permeta l'explotació de dades en relació amb les dites matèries.   
Amb la present Resolució es dóna igualment compliment a les línies de col·laboració que, en matèria de medi ambient, estan previstes en el Protocol general subscrit el 29 de desembre de 2011 entre la Generalitat Valenciana i el Consell de Cambres Oficials de Comerç, Indústria i Navegació de la Comunitat Valenciana per a la col·laboració en actuacions d'impuls i suport a l'activitat empresarial de la Comunitat Valenciana. Finalment, amb la present resolució es procedix a la publicació de l'import màxim destinat a l'exercici de les funcions objecte de delegació per a l'exercici 2012, de conformitat amb el que preveu l'apartat huité de la Resolució de 12 de març de 2007.  
Per tot això, resolc:  
  
Primer  
Modificar la Resolució de 12 de març de 2007, de delegació de funcions en el Consell de Cambres Oficials de Comerç, Indústria i Navegació de la Comunitat Valenciana (modificada per Resolució de 4 de juny de 2010) en els apartats i termes següents:  
  
«Primer. (Queda redactat de la manera següent:)  
1. Delegar en el Consell de Cambres l'exercici de les funcions de la Direcció General de Qualitat Ambiental de la conselleria competent en medi ambient, en les matèries següents:  
- Estudis de minimització de residus perillosos.  
- Plans empresarials de prevenció d'envasos i residus d'envasos i informes de seguiment dels plans aprovats.  
- Notificacions prèvies de trasllat de residus perillosos.  
- Fulls de recollida itinerants a utilitzar per xicotets productors i fulls de control de recollida d'olis usats (document A d'olis usats).  
  
- Declaració anual d'envasos i residus d'envasos.  
- Conversió de NIMA temporals a definitius.  
2. Les referències contingudes en la Resolució de 12 de març de 2007 als plans de prevenció i reducció de residus perillosos s'entendran realitzades als estudis de minimització de residus perillosos.  
  
3. Així mateix, les referències que en l'esmentada resolució i la seua modificació per Resolució de 4 de juny de 2010 s'efectuen a la Conselleria de Territori i Vivenda i a la Conselleria de Medi Ambient, Aigua, Urbanisme i Habitatge, s'entendran efectuades a la Conselleria competent en matèria de medi ambient.  
  
Sext. (S'afigen, in fine, els apartats següents:)  
Declaració anual d'envasos i residus d'envasos.  
1. La presentació de la declaració anual d'envasos i residus d'envasos establida en l'article 15 del Reial Decret 782/1998, de 30 d'abril, pel qual s'aprova el Reglament per al desplegament i execució de la Llei 11/1997, de 24 d'abril, d'Envasos i Residus d'Envasos, podrà efectuar-se per les empreses en la seu del Consell de Cambres, en la seu de la Cambra Oficial de Comerç, Indústria i Navegació de la demarcació territorial on radique l'empresa, així com en la Conselleria d'Infraestructures, Territori i Medi Ambient, en els servicis territorials d'esta, en les oficines PROP i/o a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
2. Aquelles declaracions que es reben en la seu central o en els servicis territorials de la conselleria competent en medi ambient es remetran al Consell de Cambres per a la seua tramitació.  
3. El Consell de Cambres assignarà a cada declaració anual un número d'expedient als efectes del seu control i seguiment administratiu, i omplirà la base de dades que li serà facilitada per la Direcció General de Qualitat Ambiental.  
4. El Consell de Cambres revisarà les declaracions presentades a fi de comprovar si complixen amb el contingut mínim establit en l'article 6 de l'Orde de 5 de desembre de 2002, de la Conselleria de medi ambient, per la qual es regula el model de la Declaració Anual d'Envasos i Residus d'Envasos, d'acord amb els formularis que figuren en la pàgina web de la conselleria competent en matèria de medi ambient.  
  
5. Si la declaració presentada per l'interessat patix dels requisits necessaris per a tindre la consideració de declaració anual d'envasos i residus d'envasos, el Consell de Cambres procedirà a la seua devolució a l'interessat, i li remetrà comunicació en què s'indique este extrem, així com l'obligació de presentar la declaració degudament, amb el contingut mínim previst en l'article 6 de l'Orde de 5 de desembre de 2002.  
  
6. Si el contingut de la declaració no s'ajusta en la seua totalitat al contingut mínim exigible, el Consell de Cambres remetrà a l'interessat escrit d'esmena perquè l'emplene degudament, i podrà efectuar els requeriments i actuacions informatives que a este efecte considere oportunes.  
7. L'expedient finalitzarà per mitjà de certificació emesa, per delegació, per l'òrgan competent del Consell de Cambres en què es faça constar l'adequació o no de les declaracions presentades al contingut mínim establit per l'orde anteriorment mencionada.  
8. Tots els requeriments, comunicacions, notificacions i la resta d'actes de tramitació realitzats han de ser objecte d'incorporació a l'expedient, junt amb el corresponent justificant de recepció per l'interessat.  
9. El Consell de Cambres habilitarà un o més números telefònics, així com una o diverses adreces de correu electrònic, a fi que els interessats puguen rebre la informació que precisen en relació amb la declaració anual d'envasos i residus d'envasos.  
10. Amb antelació suficient a la terminació de l'exercici econòmic, conclosa la revisió de les declaracions, el Consell de Cambres remetrà a la Direcció General de Qualitat Ambiental un informe comprensiu de les actuacions realitzades incloent la relació de les empreses que han presentat declaració conforme al contingut mínim exigit, i la d'aquelles que, havent sigut requerides per a la seua presentació, no hagen omplit la declaració o no l'hagen ajustada al contingut mínim exigit.  
  
11. Així mateix, a la finalització de l'exercici econòmic, el Consell de Cambres remetrà en suport informàtic una còpia de la base de dades facilitada per la Direcció General de Qualitat Ambiental, a fi que esta incorpore tota la informació en la base de dades d'envasos i residus d'envasos gestionada per l'esmentada Direcció General.  
Conversió de NIMA temporals a definitius.  
En els supòsits de documents de residus tramitats electrònicament en relació amb centres a què s'haguera assignat un NIMA de caràcter temporal, el Consell de Cambres realitzarà les actuacions següents:  
  
- Confirmar la veracitat de les dades d'empresa i centre associats a eixe NIMA temporal, localitzant l'adreça de correu electrònic quan esta no estiga disponible.  
- Comunicar via postal a l'empresa informant sobre les seues obligacions com a productor de residus perillosos, facilitant l'accés al procediment administratiu en la mesura que siga possible. Esta comunicació es realitzarà per mitjà de correu electrònic o via telefònica en una primera fase, utilitzant la via postal només en els casos en què no fóra possible contactar per esta via. Es facilitaran mitjans de contacte disponibles per a la comunicació telefònica o per mitjà de correu electrònic.  
  
- Realitzar un seguiment de l'efectivitat d'estes tasques i remetre a la Direcció General de Qualitat Ambiental un informe comprensiu de les actuacions realitzades incloent-hi la relació de les empreses amb les quals s'ha contactat i comunicat les seues obligacions.  
Per a la realització d'estes actuacions, la conselleria competent en matèria de medi ambient proporcionarà al Consell de Cambres la informació necessària, en particular la llista d'empreses i centres amb NIMA temporal incloent-hi totes les dades disponibles per a la seua identificació i localització, així com les dades necessàries per a contactar via telefònica, correu electrònic o correu postal.  
  
Octau. (El paràgraf tercer queda redactat de la manera següent:)  
El pagament es realitzarà mensualment per l'import corresponent a les activitats realitzades en el mes anterior, d'acord amb els preus unitaris (sense incloure IVA) següents:  
Estudis de minimització de residus perillosos: 25 euros  
Plans empresarials de prevenció i reducció d'envasos i residus d'envasos: 50 euros  
Informes de seguiment dels plans empresarials de prevenció i reducció d'envasos i residus d'envasos aprovats: 25 euros  
Declaracions anuals d'envasos i residus d'envasos: 50 euros  
Notificacions prèvies de trasllat de residus perillosos: 1 euros  
Fulls de recollida itinerants a emprar per xicotets productors: 3 euros  
Fulls de control de recollida d'olis usats (document A d'olis usats): 3 euros  
Conversió de NIMA temporals en definitius: 2 euros»  
  
Segon  
De conformitat amb el que preveu l'últim paràgraf de l'apartat huité de la Resolució de 12 de març de 2007, l'import màxim destinat a l'exercici de les funcions objecte de delegació per a l'exercici 2012 serà de cent quinze mil euros (115.000,00 €), tots els impostos inclosos, amb càrrec al capítol II del programa 442.50, aplicació econòmica 96.14.66.212.39.1 dels pressupostos de la Generalitat per a 2012.  
  
  
Tercer  
En el que no s'ha modificat continua vigent en tots els seus termes i condicions la Resolució de 12 de març de 2007 de delegació de funcions en el Consell de Cambres Oficials de Comerç, Indústria i Navegació de la Comunitat Valenciana (modificada per Resolució de 4 de juny de 2010).  
  
Quart  
Queda sense efectes l'apartat primer de la Resolució de 17 de febrer de 2011, del director general per al Canvi Climàtic, per la qual s'establix l'import unitari corresponent a l'exercici de les funcions delegades relatives als fulls de recollida itinerants a emprar per xicotets productors i a les de control de recollida d'olis usats (document A).  
  
  
Quint  
La present resolució produirà efectes des de l'endemà de la seua publicació en el Diari Oficial de la Comunitat Valenciana.   
  
València, 23 d'abril de 2012.- El director general de Qualitat Ambiental: Vicente Tejedo Tormo.